Allt það sem er æskilegt fyrir velferð mannsins Abraham Lincoln er einn merkasti forseti sem Bandaríkjamenn hafa átt og meta margir hann fremstan allra forseta . Hann sagði eitt sinn : „ Allt það sem æskilegt er fyrir velferð mannsins , bæði í þessu lífi og öðru , má finna í Biblíunni . “ Fyrir skömmu var mér boðið á aðventukvöld Gídeonfélagsins . Þar var saman komin góður hópur fólks sem á það sameiginlegt að vilja stuðla að því að sem flestir eignist Guðs orð . Mér er það minnistætt þegar ég var ungur að árum og fékk Nýja testamentið að gjöf frá Gídeonfélaginu . Mér þótti bókin ákaflega falleg og þorði varla að fletta henni í fyrstu af ótta við að hún yrði þá fljótt slitin . Gídeonfélagið var stofnað 1899 í Bandaríkjunum af þremur einstaklingum . Félagsskapurinn breiddist hægt og rólega út og var Ísland þriðja landið þar sem Gídeonfélag var stofnað . Það er í sjálfu sér svolítið merkilegt í ljósi þess að starfsemi þess er í dag nánast í öllum löndum heims . Meðlimir á heimsvísu eru um 270 þúsund og þeir færa öllum sem vilja Nýja testamentið og Biblíuna að gjöf á yfir 100 tungumálum . Félagið hefur gefið rúmlega tvo milljarða eintaka af Biblíunni frá stofnun . Á Íslandi gaf félagið fyrstu Biblíuna á hótelherbergi árið 1949 en það var á Hótel Borg . Árið 1954 hóf félagið að fara í grunnskólana og gefa 10 ára börnum Nýja testamentið . Íslenskt samfélag og kristnar rætur Þeirri vegferð lauk því miður árið 2011 þegar kristin trú var sett í skammarkrókinn af Mannréttindaráði Reykjavíkurborgar . Þegar borgin bannaði að dreifa í grunnskólum boðandi efni eins og það var orðað . Þremur árum áður eða árið 2008 bannaði þáverandi menntamálaráðherra Sjálfstæðisflokksins kristnifræðikennslu í skólum landsins . Þessar ákvarðanir voru ekki heillavænlegar að mínum dómi . Það var óskynsamleg ákvörðun að þessi bók bókanna sem svo ríkulega hefur mótað íslenska menningu og íslenskan trúararf skuli þannig gerð hornreka í íslensku skólakerfi . Uppeldishlutverk skólans er mikilvægt , ekki síst siðgæðisuppeldi . Skólum er ætlað að miðla slíkum gildum og í íslensku samfélagi eiga þessi gildi sér kristnar rætur . Taka á tillit til þess að kristin trú hefur verið ráðandi í mótun menningar okkar og samfélags . Nú þegar styttist til jóla spyr maður sig að því hvenær verði farið að fetta fingur út í helgidagahald . Verður það jafn sjálfsagt að við fáum frí á kristnum helgidögum og verið hefur ? Segja má að hér á landi hafi gætt tilhneigingar til ákveðinnar afkristnunar síðustu árin . Þessari öfugþróun hefur verið stjórnað af háværum minnihluta . Hér þarf að snúa við blaðinu . Bersýnilegt er að kirkjulegt starf hefur mjög færst í aukana á aðventunni í íslenskum söfnuðum hin síðari ár . Mikið framboð er af tónleikum og öðru efni sem laðar fólk að kirkjunni . Á þessum árstíma erum við minnt á langa samleið trúar og lista , ekki síst trúar og tónlistar og er það ánægjulegt . Mikilvægi kyrrðarinnar í aðdraganda jóla Boðberar kristninnar hafa á öllum tímum bent á mikilvægi kyrrðarinnar , mikilvægi þess að draga sig um stund í hlé frá áreiti umhverfisins . Margir sakna kyrrðar og jafnvel þagnar á þessum tíma frammi fyrir öllum þeim hávaða sem umlykur fólk í flóði auglýsinga fyrir jólahátíðina . Við eigum ekki að vanmeta mikilvægi kyrrðarinnar í aðdraganda jóla . Hugleiðum vel í hverju jólaundirbúningur okkar ætti helst að vera fólginn . Upplagt er nú á aðventunni að hugleiða gildi hinnar kristnu trúar , hver sé boðskapur jólanna og hver sé kjarni hinnar kristnu trúar og kristins siðar , sem hefur fylgt þjóðinni í meira en þúsund ár . „ Allt það sem er æskilegt fyrir velferð mannsins . “ Gleðileg jól . Höfundur : Birgir Þórarinsson , þingmaður Miðflokksins í Suðurkjördæmi Greinin birtist í Dagskránni , fréttablaði Suðurlands , þann 18. desember , 2019